দেশের রাজধানীর নাম ‘দিল্লি’ নয়, ‘ইন্দ্রপ্রস্থ’ হোক! দাবি BJP সাংসদের

ওয়েব ডেস্ক: দেশের বিভিন্ন জায়গা, স্টেশন, স্টেডিয়ামের নাম বদলানো বিজেপির (BJP) নিত্য অভ্যেস। ঠিক যেভাবে এলাহাবাদের নাম বদলে করা হয়েছে প্রয়াগরাজ। আর এবার দেশের রাজধানীরই নাম বদলে দেওয়ার প্রস্তাব দিলেন এক বিজেপি সাংসদ। দিল্লির (Delhi) নাম বদলে ‘ইন্দ্রপ্রস্থ’ (Indraprastha) করার দাবি জানালেন দিল্লির বিজেপি সাংসদ প্রবীণ খাণ্ডেলওয়াল (Praveen Khandelwal)। শনিবার কেন্দ্রীয় স্বরাষ্ট্রমন্ত্রী অমিত শাহকে (Amit Shah) লেখা এক চিঠিতে তিনি এই দাবি জানান।

শুধু তাই নয়, ওল্ড দিল্লি রেলওয়ে স্টেশনের নাম পরিবর্তন করে ‘ইন্দ্রপ্রস্থ জংশন’ এবং দিল্লির আন্তর্জাতিক বিমানবন্দরের নাম ‘ইন্দ্রপ্রস্থ বিমানবন্দর’ রাখারও প্রস্তাব দেন খাণ্ডেলওয়াল। এই মর্মে স্বরাষ্ট্রমন্ত্রীর পাশাপাশি দিল্লির মুখ্যমন্ত্রী রেখা গুপ্তা এবং অন্যান্য মন্ত্রীদেরও এই চিঠি পাঠানো হয়েছে বলে জানিয়েছেন সাংসদ। খাণ্ডেলওয়ালের দাবি, দিল্লির নাম বদলের মাধ্যমে ভারতের প্রাচীন ঐতিহ্য, সংস্কৃতি ও সভ্যতার প্রতি শ্রদ্ধা জানানো হোক।

আরও পড়ুন: গণধর্ষণ মামলা থেকে নাম মুছতে পুলিশকে ঘুষ! যোগীরাজ্যের এ কী হাল!

খাণ্ডেলওয়াল আরও প্রস্তাব দিয়েছেন যে, রাজধানীতে পাণ্ডবদের বিশাল মূর্তি স্থাপন করা হোক, যা নতুন প্রজন্মকে ভারতীয় ইতিহাস, সংস্কৃতি ও নৈতিকতার সঙ্গে পরিচিত করে তুলবে। বিজেপি সাংসদ বলেন, “দেশের অন্যান্য ঐতিহাসিক শহর যেমন প্রয়াগরাজ, অযোধ্যা, উজ্জয়িনী বা বারাণসী তাদের প্রাচীন পরিচয়ে ফিরে যাচ্ছে, তেমনই দিল্লিকেও তার আসল রূপে সম্মান জানানো উচিত।” তাঁর মতে, এই নাম পরিবর্তনের মাধ্যমে দেশের সংস্কৃতির পুনর্জাগরণ ঘটানো সম্ভব হবে।

উল্লেখযোগ্যভাবে, এর আগেও বিশ্ব হিন্দু পরিষদ একই দাবি করেছিল। গত মাসে দিল্লি সংস্কৃতি মন্ত্রী কপিল মিশ্রকে পাঠানো এক চিঠিতে ভিএইচপি-র দিল্লি শাখা রাজধানীর নাম, দিল্লির আন্তর্জাতিক বিমানবন্দর এবং নিউ দিল্লি রেলওয়ে স্টেশনের নাম পরিবর্তনের দাবি জানায়, যাতে শহরের আসল সাংস্কৃতিক পরিচয় প্রতিফলিত হয়।